**Gaston Emile Duchamp**, bedre kjent som **Jacques Villon** (født 31. juli 1875, død 9. juni 1963), var en fransk kubistisk maler og grafiker

Liv og virke
------------

Han vokste opp i Damville, Eure, i regionen Normandie i Frankrike, i en velstående familie med flere kustnerisk begavede medlemmer. Han fikk sammen med sine yngre søsken sin første kunstopplæring av bestefaren på morssiden, *Emile Nicolle*.

Gaston Duchamp var eldste bror til:

* Raymond Duchamp-Villon (1876–1918), billedhogger.
* Marcel Duchamp (1887–1968), maler, billedhogger og forfatter.
* Suzanne Duchamp-Crotti (1889–1963), maler.

I 1894 flyttet han og broren Raymond til Montmartre, hvor han studerte juss. Han hadde farens tillatelse til å studere kunst ved siden av, så lenge han fortsatte med jussen.

For å unngå forvekslinger med slektninger, tok han kunstnernavnet Jacques Villon som en hyllest til en fransk middelalderpoet François Villon. Han mistet etterhvert enhver interesse for juss i forhold til det livlige kunstnermiljøet omkring Montmartre på den tid. Han tok opp tegning og grafikk og ble bidragsyter til både aviser, tidsskrifter og plakatsøyler.

I 1903 hjalp han med å organisere tegning- og grafikkseksjonen til den første Salon d'automne. De følgende to årene studerte han ved Académie Julian.

Etter først å ha latt seg inspirere av Edgar Degas og Henri de Toulouse-Lautrec, ble han etterhvert mer med i fauvistbevegelsen og nærmet seg kubismen og den abstrakte impresjonismen.

Han fant etterhvert at montmartrelivet ble for aktivt, og i 1906 trakk han seg ut til landsbyen Puteaux, som lå helt i utkanten av Paris. Der konsentrerte han seg om å lage grafiske arbeider og utvekslet erfaringer med andre grafikere som Manuel Robbe. Hans selvvalgte eksil ute av rampelyset gjorde at han ikke ble lagt særskilt merke til de neste årene.

I 1911 begynte han og brødrene å organisere en regulær diskusjonsgruppe med både kunstnere og intellektuelle medlemmer som Francis Picabia, Robert Delaunay, Fernand Leger og andre. Denne *Puteaux-gruppen* holdt en utstilling, Section d'Or, i *La Botie-galleriet* i oktober 1912. 31 kunstnere stilte ut i overkant av 200 bilder.

De syv raderingene han lagde i 1913 betegnes som hans viktigste bidrag til den kubistiske stilretningen. Han deltok også i New Yorks Armory Show, hvor amerikanerne ble introdusert for det som rørte seg i Europa. Hans arbeider slo godt an, slik at han etterhvert ble vel så godt kjent i USA i forhold til Europa. Dette vises i dag ved at de fleste arbeider i offentlig eie befinner seg i amerikanske museer og samlinger. 

*Galerie Louis Carré* i Paris arrangerte utstilling av hans arbeider i 1943. Etterhvert ble Villon tildelt priser i flere nasjonale og internasjonale fora, hvorav den franske Æreslegionen (1954) og Carnegieprisen (1950) må anses som mest prestisjefylt. Katedralen i Metz har glassmalerier av ham.

Han døde i atelieret i Puteaux.

I 1967 hjalp den lengstlevende av kunstnersøsknene, Marcel Duchamp, til med å arrangere en utstilling med verker fra alle fire: *Les Duchamp: Jacques Villon, Raymond Duchamp-Villon, Marcel Duchamp, Suzanne Duchamp*. Utstillingen ble holdt i Rouen, men deler av den ble gjentatt i Musée National d'Art Moderne i Paris.

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Jacques-Villon, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 28. april 2014[Hentet fra Wikidata]
3. 1 2   RKDartists, «Jacques Villon», RKD kunstner-ID 101921[Hentet fra Wikidata]
4. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
5. ↑   Gemeinsame Normdatei, besøkt 31. desember 2014[Hentet fra Wikidata]
6. 1 2   Union List of Artist Names, ULAN 500003616, utgitt 2. mars 2019, besøkt 21. mai 2021[Hentet fra Wikidata]
7. ↑   Museum of Modern Arts online samling, MoMA kunstner-ID 6165, besøkt 4. desember 2019[Hentet fra Wikidata]

Kilder
------

* Tomkins, Calvin, *Duchamp: A Biography*. Henry Holt and Company, Inc. 1996. ISBN 0-8050-5789-7

Eksterne lenker
---------------

* Francis Steegmuller Collection of Jacques Villon. General Collection, Beinecke Rare Book and Manuscript Library, Yale University.
* Artcyclopedia Lenker til Villons arbeider
* Jacques Villon.info

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** Kunstindeks Danmark **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN **·** NKC **·** BNE **·** KulturNav **·** KulturNav **·** Munzinger (iba)
 |